《赋得粤南四景寿汤学宪 其四 仙羊古洞》
明代·李孙宸

郭里仙宫一径偏，瑶坛琪树锁苍烟。红尘世上疑无地，胜迹人间别有天。

桃李春风归药圃，云霞秋色映芝田。求丹此日人非令，勾漏归来骨欲仙。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。